### Resumé

Orientering om forsøg med delebiler via Innovationspuljen. Teknisk Udvalg afsatte 0,3 mio. kr. fra Innovationspuljen til forsøg med udbredelse af delebiler den 20. juni 2023 på sag 140. Målet var i første omgang kommunens centerbyer, men et vellykket forsøg fra lokalrådet i [adresse] med delebiler medførte, at forsøget blev udvidet til hele kommunen. Delebiler bidrager til at understøtte bosætning i de mindre lokalsamfund og tilbyder et alternativ, som hverken er privat bil eller offentlig transport. Forsøget har pr 1. august nu kørt i minimum 1/2 år for de sidst etablerede delebiler i forsøget. Forvaltningen orienterer derfor på mødet om, hvor meget bilerne er blevet brugt i 2025.

### Sagsfremstilling

Lokalsamfund og lokalråd i Vejle Kommune har de seneste to år etableret 10 delebilsordninger i Vejle Kommune.

Det er sket via en forsøgsordning fra Teknisk Udvalg, samt på opfordring fra Udvalget for Lokalsamfund og Nærdemokrati. Hvis forsøget er vellykket, vil det være et incitament for andre lokalsamfund til at fundraise midler til en basisinvestering i delebiler.

De sidste ordninger kom i stand i starten af 2025. Forvaltningen kan derfor nu præsentere udvalget for statistik over, hvor meget bilerne bliver brugt.

Ordningen blev igangsat af Teknisk Udvalg på møde den 20. juni 2023 vedrørende Teknisk Udvalgs innovationspulje. Her afsatte udvalget 0,3 mio. kr. til en forsøgsordning med delebiler. Udvalget afsluttede ordningen på møde den 24.11.2024. Det blev besluttet at de overskydende midler kunne anvendes til en mediekampagne for øge opmærksomheden om de eksisterende delebiler.

Forvaltningen prioriterer, at midlerne først og fremmest anvendes til at få endnu flere lokale ordninger op at stå. Kampagnen har derfor været udsat af flere omgange, da der fortsat kommer henvendelser fra interesserede lokalsamfund. Siden beslutningen den 24.11 er det således lykkedes at startet en ordning i Vonge, Kollemorten og Skibet. Der arbejdes i juni 2025 med en henvendelse fra Brejning.

Kommunens kampagne for delebiler, herunder køb af reklamer på nye delebiler, afsluttes endeligt med udgangen af 2025.

### Økonomi

Overskydende midler tilbageføres til innovationspuljen.

### Klima og resiliensvurdering

Delebiler forventes at bidrage til at behov for at anskaffe egen bil reduceres eller udsættes. Delebiler kan medføre øget privat bilisme, hvis borgere som aldrig ville anskaffe egen bil eller ekstra bil begynder at tage bilen fremfor offentlig transport.

### Sagens videre forløb

Sagen skal alene behandles i Teknisk Udvalg.

Sagen er til orientering i Klima-, Natur- og Miljøudvalget.

### Historik

**Teknik- og Miljødirektøren indstiller, den 12. august 2025, punkt 135:**

**at** orienteringen tages til efterretning.

**Beslutning fra Klima-, Natur- og Miljøudvalget, den 12. august 2025, punkt 135:**

Taget til efterretning.

### Indstilling Teknik- og Miljødirektøren indstiller

**at** orienteringen tages til efterretning.

### Beslutning

Taget til efterretning.